**Clipa veşniciei.**

*Sorina*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Clipa veşniciei.

Ţi-am spus cândva, că-n braţe-am strâns,

un pom tăcut, de pe cărarea-ngustă,

care-avea coroana, galbenă, venustă,

iar frunzele-i luceau de mult ce-am plâns?

Era un pom divin, cu frunzele din laur,

ce îşi sorbea lumina de la un ciob de lună,

făcând-o-n nopţi albastre, o galbenă cunună,

ce-n blândă scânteiere, părea un glob de aur.

Să îi trimită ploi, ruga planeta noastră,

pământul mirosea, apoi, a lăcrămioară

şi mă simţeam copil, cu braţe de fecioară,

în clipa veşniciei, din noaptea cea albastră.